**Imelda Heuschenová : Najlepší dôkaz kamarátstva**

Pred školou nedočkavo prešľapovali deti. Na túto chvíľu sa veru dlho tešili. Autíčka už čakajú. Štart pretekov bude o pár minút.  
    Celý tento cirkus vymyslel učiteľ, keď našiel v školskom skladisku staré autíčka na pedále. Decká najprv ohŕňali nosmi :  
-    Také ošarpané haraburdy! To bude otrava, pán učiteľ! Sú otrasné a pokazené.  
-    Isteže, nie sú nové, ale vynoviť by sa dali. Záleží na vás, akými farbami ich  
ponatierate.  
    A mal pravdu. Teraz boli absolútne super! Samé formuly s farebnými pásmi na bokoch.   
Ale poďme na preteky! Učiteľ požiadal jazdcov, aby si nasadili prilby. Bezpečnosť nadovšetko! Janko nasadol do autíčka. Sám si ho vymaľoval na žlto, kvôli dobrej viditeľnosti a tak trocha aj preto, že zlato je farbou víťazov.  
- Cŕŕn, cŕŕn! – školský zvonec odštartoval preteky. Janko hneď vyrazil, ale jeho kamarát Lukáško bol ešte rýchlejší. Červený jaguár prefrčal popri Jankovi, ktorý sa hneď lepšie oprel do pedálov. Dolu vŕškom autíčka nabrali ešte väčšiu rýchlosť.  
- Fíha, priveľmi uháňam … Musím trocha spomaliť, pomyslel si Janko. Až teraz zistil, aké ťažké je byť jazdcom formuly. Ale Lukáško neubrzdil. Pozor, zákruta! Spomaľ! Tresk, bum, bác! Červené autíčko vyletelo z dráhy a kopŕcalo sa dolu briežkom. Janko dupol na brzdu. Vyskočil zo svojej lancie a rozbehol sa ku kamarátovmu jaguáru. Lenže červený jaguár s číslom šesť bol prázdny.  
-    Kde je jazdec? prebleslo mu hlavou. Aha, tamto!  
-    Lukáš, si v poriadku?  
-    Uhm… neboj sa! Videl si to? Som jediný jazdec, čo letel rýchlejšie ako jeho  
auto.  
-    Neublížil si si?  
-    Ale nie…Nič sa mi nestalo, iba som vyletel z dráhy. Pre mňa sa preteky  
skončili.  
-    Poď, dokončíme ich spolu.  
Chlapci sa pokúšali natisnúť za volant, ale Jankovo autíčko nebolo pre dvoch.  
-    Došľaka! Mám nápad! Sadaj dozadu na nárazník! Poriadne sa drž…  
-    Ale veď nás obidvoch neutiahneš! Prídeš posledný!  
-    Čo na tom! Môžeš sa odrážať nohou a pomáhať mi!  
Jazdec formuly 1 so spolujazdcom dokončili preteky za mohutného potlesku divákov. Tesne pred cieľom zbadali ostatné autíčka.  
-    Čo im šibe? – nechápal Janko. – Veď všetci zastali.  
Janko s Lukášom vtedy ešte netušili, že v týchto pretekoch nebude nikto porazený. Ich spolužiaci na nich čakali v cieľovej rovinke. Také niečo!